3. ลักษณะการประกอบธุรกิจ

3.1 ประวัติความเป็นมา

บริษัท ซีเอสพี สตีลเซ็นเตอร์ จำกัด (มหาชน) ก่อตั้งขึ้นเมื่อวันที่ 17 กุมภาพันธ์ 2535
โดยคุณสุภชัย ชัยสุพัฒน์ (เดิมชื่อ บริษัท ซีเอสพี เทรดดิ้ง จำกัด) ด้วยทุนจดทะเบียนเริ่มต้น
5,000,000 บาท มีวัตถุประสงค์หลักในการประกอบธุรกิจซื้อมาขายไปผลิตภัณฑ์เหล็ก จากปี 2535
บริษัทมีการพัฒนาระบบการจัดการและการบริหารอย่างต่อเนื่อง สู่การเป็นศูนย์บริการเหล็ก
เพื่อเป็นศูนย์กลางในการจัดหาและจัดจำหน่ายเหล็กแผ่นรีดเย็นชนิดม้วน เหล็กแผ่นรีดร้อนชนิดม้วน
และเหล็กแผ่นเคลือบชนิดม้วน นอกจากการจัดหาเหล็กแผ่นชนิดม้วนแล้ว
บริษัทยังมีการแปรรูปเหล็กแผ่นชนิดม้วนเพื่อการจำหน่ายและให้บริการในการแปรรูปเหล็กแผ่นชนิดม้วน
โดยการนำเหล็กแผ่นชนิดม้วนขนาดใหญ่มาตัดเป็นเหล็กแผ่นหรือเหล็กแถบม้วนตามขนาดที่ลูกค้าต้องการ
ซึ่งเหล็กแผ่นแปรรูปที่ได้จะนำไปใช้ในอุตสาหกรรมต่อเนื่องต่างๆ เช่น อุตสาหกรรมยานยนต์
เครื่องใช้ไฟฟ้า เฟอร์นิเจอร์ และบรรจุภัณฑ์ เป็นต้น
นอกจากจุดมุ่งหมายในการเป็นศูนย์บริการเหล็กครบวงจรแล้ว
ผู้บริหารของบริษัทได้เล็งเห็นถึงโอกาสในการขยายธุรกิจจากแนวโน้มการเติบโตของอุตสาหกรรม
ยานยนต์ในประเทศ ดังนั้น ในปี 2548
บริษัทจึงได้เริ่มโครงการผลิตท่อเหล็กรีดเย็นเพื่อใช้ในอุตสาหกรรมยานยนต์
โดยนำเข้าเครื่องจักรผลิตท่อเหล็กที่ทันสมัยและมีประสิทธิภาพจากต่างประเทศเพื่อผลิตท่อเหล็กรีดเย็น

  สำหรับประวัติความเป็นมาและพัฒนาการที่สำคัญของบริษัทสามารถสรุปได้ดังนี้

  ปี 2535 กุมภาพันธ์ - เริ่มจัดตั้งบริษัทชื่อ “บริษัท ซีเอสพี เทรดดิ้ง จำกัด” ด้วยทุนจดทะเบียน
  5 ล้านบาทเพื่อดำเนินธุรกิจศูนย์บริการเหล็ก

  ปี 2538 กรกฎาคม - เพิ่มทุนจดทะเบียนเป็น 50 ล้านบาท เพื่อซื้อที่ดินขยายโรงงาน

  ปี 2543 มิถุนายน - เพิ่มทุนจดทะเบียน จาก 50 ล้านบาทเป็น 200 ล้านบาท
  เพื่อซื้อเครื่องจักรและขยายโรงงาน

  ธันวาคม - ได้รับใบอนุญาตนำเข้าเหล็กที่เป็นไปตามมาตรฐานอุตสาหกรรมไทยและใบอนุญาต
  มอก. 528-2540 ให้ทำผลิตภัณฑ์ เหล็กกล้าคาร์บอนรีดร้อนแผ่นม้วน แผ่นแถบแผ่นหนา
  และแผ่นบางสำหรับงานทั่วไปและงานขึ้นรูป

  ปี 2545 กันยายน - ได้รับประกาศนียบัตรรับรองมาตรฐานคุณภาพ ISO 9001 : 2000 จาก
  Bureau Veritas Quality International
  ซึ่งรับรองระบบการบริหารจัดการโรงงานที่มีคุณภาพและได้มาตรฐาน

  ปี 2547 ธันวาคม - เพิ่มทุนจดทะเบียนจาก 200 ล้านบาทเป็น 400 ล้านบาท
  โดยเป็นการออกหุ้นสามัญเพิ่มทุนจำนวน 2 ล้านหุ้นให้แก่ บริษัท ชัยสุพัฒน์ จำกัด
  ในราคาเท่ากับมูลค่าที่ตราไว้หุ้นละ 100 บาท เพื่อชำระค่าซื้อเครื่องจักรและอุปกรณ์
  รวมถึงวัตถุดิบทั้งหมดจากบริษัท ชัยสุพัฒน์ จำกัด

  ปี 2547 ธันวาคม - บริษัทซื้อเครื่องจักรและอุปกรณ์ ของบริษัทชัยสุพัฒน์ จำกัด
  ซึ่งได้หยุดประกอบกิจการธุรกิจเหล็ก มาเป็นกรรมสิทธิ์ของบริษัทในราคา 59.58 ล้านบาท
  ซึ่งเท่ากับราคาที่ประเมินโดยผู้ประเมินราคาอิสระ ดังรายละเอียดในส่วนที่ 2 ข้อ 11
  เรื่องรายการระหว่างกัน การซื้อเครื่องจักรและอุปกรณ์ดังกล่าว
  ทำให้กำลังการแปรรูปเหล็กของบริษัทเพิ่มขึ้นจาก 99,600 ตันต่อปี เป็น 163,800 ตันต่อปี

  ปี 2548 กรกฎาคม - เปลี่ยนแปลงมูลค่าที่ตราไว้ของหุ้นสามัญจากหุ้นละ 100 บาทเป็นหุ้นละ 1
  บาท และเพิ่มทุนจดทะเบียนจาก 400 ล้านบาทเป็น 500 ล้านบาท
  ซึ่งทำให้จำนวนหุ้นสามัญที่จดทะเบียนไว้เพิ่มขึ้นจาก 400,000,000 หุ้นเป็น 500,000,000 หุ้น
  โดยได้ดำเนินการแล้วเสร็จในเดือนสิงหาคม 2548 และดำเนินการแปรสภาพบริษัทเป็นมหาชน
  เพื่อนำบริษัทเข้าจดทะเบียนในตลาดหลักทรัพย์แห่งประเทศไทย

  - เปลี่ยนชื่อจาก“บริษัท ซีเอสพี เทรดดิ้ง จำกัด” เป็น”บริษัท ซีเอสพี สตีลเซ็นเตอร์ จำกัด
  (มหาชน)”

สิงหาคม - บริษัทติดตั้งเครื่องจักรสำหรับผลิตท่อรีดเย็นเพิ่ม 1 เครื่อง กำลังการผลิตเท่ากับ
10,000 ตันต่อปี

ธันวาคม - บริษัทได้เข้าจดทะเบียนในตลาดหลักทรัพย์แห่งประเทศไทย

  ปี 2549 พฤษภาคม - บริษัทติดตั้งเครื่องจักรตัดเหล็กแผ่นย่อยเพิ่ม 1 เครื่อง
  ทำให้กำลังการแปรรูปเหล็กของบริษัทเพิ่มขึ้นจาก 163,800 ตันต่อปี เป็น 167,400 ตันต่อปี

กรกฎาคม - บริษัทติดตั้งเครื่องจักรสำหรับผลิตท่อเหล็กรีดเย็นเพิ่มอีก 3 เครื่อง
ทำให้บริษัทมีกำลังการผลิตท่อเหล็กของบริษัทเพิ่มขึ้นจาก 10,000 ตันต่อปี เป็น 30,000 ตันต่อปี

  กันยายน - เพิ่มทุนจดทะเบียนจาก 500 ล้านบาท เป็น 625 ล้านบาท
  โดยเป็นการออกหุ้นสามัญเพิ่มทุนจำนวน 125 ล้านหุ้น
  เพื่อรองรับการแปลงสภาพของใบสำคัญแสดงสิทธิ

  ปี 2551 กรกฎาคม - บริษัทติดตั้งเครื่องจักรตัดเหล็กแผ่นรีดร้อนเพิ่ม 1 เครื่อง
  กำลังการผลิตรวม 20,000 ตันต่อปี

  ปี 2552 สิงหาคม - บริษัทฯ เพิ่มเครื่องจักรตัดแผ่นตามขนาด จำนวน 1 เครื่อง
  กำลังการผลิตเท่ากับ 15,000 ตัน ต่อปี และเครื่องจักรสำหรับตัดแผ่นย่อยตามขนาด จำนวน 1
  เครื่อง กำลังการผลิตเท่ากับ 3,600 ตันต่อปี

-   เพิ่มเครื่องรีดท่อ จำนวน 1 เครื่อง กำลังการผลิต 1,440 ตัน ต่อปี

  กันยายน - บริษัทฯได้ทำการขยายพื้นที่โรงงานกว่า 7,500 ตร.ม. เพื่อขยายโรงงานอีก 4
  โกดัง

  ปี 2553 - บริษัทเพิ่มเครื่องจักรสำหรับตัดเหล็กม้วนชนิดแถบ (Slitting Machine) จำนวน
  1 เครื่อง กำลังการผลิตประมาณ 14,400 ตันต่อปี

-   บริษัทเพิ่มเครื่องจักรสำหรับตัดเหล็กแผ่นย่อยตามขนาด (Shearing Machine) จำนวน 5
    เครื่อง กำลังการผลิตรวม 6,000 ตันต่อปี

  ปี 2554 - บริษัทเพิ่มเครื่องจักรสำหรับตัดเหล็กแผ่นตามขนาด (Cutting Machine)
  ชนิดม้วนแบบบาง จำนวน 1 เครื่อง กำลังการผลิตประมาณ 1,800 ตันต่อปี

-   บริษัทเพิ่มเครื่องจักรสำหรับตัดเหล็กแผ่นย่อยตามขนาด (Shearing Machine) จำนวน 3
    เครื่อง กำลังการผลิตรวม 3,200 ตันต่อปี

-   บริษัทขยายพื้นที่โรงงานอีกประมาณ 7,500 ตารางเมตร
    เพื่อรองรับกำลังการผลิตและยอดขายที่คาดว่าจะเพิ่มขึ้น

  ปี 2555 - บริษัทติดตั้งเครื่องจักรแปรรูปสำหรับเพิ่มคุณภาพท่อเหล็ก (End-Facing Machine)
  อีกจำนวน 1 เครื่อง ใช้ในการตกแต่งหัวท่อให้ได้งานที่ประณีตมากขึ้น
  เพื่อรองรับกลุ่มลูกค้าระดับพรีเมี่ยมในตลาด

-   บริษัทติดตั้งอุปกรณ์และขนย้ายเครื่องจักรต่างๆมาลงในพื้นที่โรงงานที่ขยายตั้งแต่ปี 2554
    ประมาณ 7,500 ตารางเมตร ได้แล้วเสร็จสมบูรณ์ตามแผน

-   บริษัทเพิ่มเครื่องจักรสำหรับตัดเหล็กแผ่นตามขนาด (Cutting Machine) ชนิดม้วนแบบหนา
    จำนวน 1 เครื่อง กำลังการผลิตประมาณ 30,000 ตันต่อปี

-   บริษัทสั่งซื้อเครื่องจักรสำหรับผลิตท่อเหล็กเพิ่มจากต่างประเทศอีกจำนวน 1 เครื่อง
    ปัจจุบันอยู่ระหว่างการติดตั้งเครื่องจักร ซึ่งคาดว่าจะติดตั้งแล้วเสร็จสมบูรณ์ในปี 2556

ปี 2556 - บริษัทดำเนินการลดทุนจดทะเบียนที่ชำระแล้ว โดยการตัดหุ้นซื้อคืนและ

  จำหน่ายไม่ได้เป็นจำนวน 3,833,700 หุ้น มูลค่าที่ตราไว้หุ้นละ 1 บาท คิดเป็นร้อยละ 0.7667
  ของทุนชำระแล้วก่อนลดทุน หลังจากการลดทุน บริษัทฯ จะมีทุนจดทะเบียนและทุนที่ชำระแล้ว
  เป็นจำนวนเงิน 496,166,300 บาท โดยแบ่งออกเป็นหุ้นจำนวน 496,166,300 หุ้น
  มูลค่าที่ตราไว้หุ้นละ 1 บาท โดยมีผลตั้งแต่วันที่ 6 ก.พ. 2556 เป็นต้นไป

3.2 วิสัยทัศน์ และพันธกิจขององค์กร

วิสัยทัศน์:“บริษัทมุ่งมั่นที่จะเป็นศูนย์บริการเหล็กคุณภาพอย่างครบวงจร
ที่สามารถตอบสนองความพึงพอใจสูงสุดของลูกค้าได้ในหลากหลายอุตสาหกรรม
ตลอดจนเป็นส่วนสำคัญในการสนับสนุนด้านวัตถุดิบเหล็กคุณภาพให้กับอุตสาหกรรมเหล่านั้นได้พัฒนาสินค้าคุณภาพที่สามารถแข่งขันกับคู่แข่งขันทั้งในตลาดระดับอาเซียนและระดับโลกได้
เพื่อบรรลุเป้าหมายสูงสุดในการเติบโตอย่างยั่งยืนร่วมกันทั้งบริษัท คู่ค้าและประเทศชาติ”

พันธกิจ: “บริษัทดำเนินธุรกิจเป็นศูนย์บริการเหล็กที่ส่งมอบสินค้าและบริการที่มีคุณภาพได้มาตรฐาน
รวดเร็ว ตรงเวลา โดยเน้นหลักการเพิ่มคุณค่าให้กับผลิตภัณฑ์และบริการ (Value-Added
Products and Services) ตลอดจนไม่หยุดนิ่งที่จะเรียนรู้
ปรับปรุงและพัฒนาคุณภาพสินค้าและบริการดังกล่าว
เพื่อความพึงพอใจสูงสุดของลูกค้าในหลากหลายอุตสาหกรรม”

3.3 ภาพรวมการประกอบธุรกิจของกลุ่มบริษัท

บริษัท ซีเอสพี สตีลเซ็นเตอร์ จำกัด (มหาชน) ประกอบธุรกิจศูนย์บริการเหล็กครบวงจร
ภายใต้เครื่องหมายการค้าของบริษัท “CSP” โดยให้บริการในการจัดหาผลิตภัณฑ์เหล็กแผ่นชนิดม้วน
การแปรรูปเหล็กแผ่นชนิดม้วน รวมทั้งผลิตภัณฑ์ท่อเหล็กรีดเย็นเพื่อจำหน่าย
และให้บริการแปรรูปเหล็กแผ่นชนิดม้วนตามขนาดที่ลูกค้าต้องการ
เพื่อใช้ในอุตสาหกรรมต่อเนื่องต่างๆ
บริษัทมุ่งเน้นการจำหน่ายผลิตภัณฑ์ที่มีคุณภาพและการจัดส่งที่ตรงต่อเวลา
โดยบริษัทได้รับมาตรฐานผลิตภัณฑ์อุตสาหกรรมจากกระทรวงอุตสาหกรรม มอก. 528-2548,
มอก.1479-2541 และ มอก. 2012-2543 และการรับรองระบบการจัดการคุณภาพ ISO 9001

บริษัทมีสำนักงานตั้งอยู่ที่ เลขที่ 475 ถนนพระราม 3 แขวงบางโคล่ เขตบางคอแหลม
กรุงเทพมหานคร และมีโรงงานตั้งอยู่ที่ 227 หมู่ที่ 6 ถนนสุขสวัสดิ์ ตำบลในคลองบางปลากด
อำเภอพระสมุทรเจดีย์ จังหวัดสมุทรปราการ ซึ่งปัจจุบันมีกำลังการแปรรูปเหล็กแผ่นประมาณ
230,000 ตันต่อปี และมีกำลังการผลิตท่อเหล็กรีดเย็นประมาณ 15,840 ตันต่อปี
โดยมีการใช้กำลังการผลิต ณ ปัจจุบันประมาณร้อยละ 85 ของกำลังการผลิตทั้งหมดในปี 2555

3.4 โครงสร้างรายได้ของบริษัท

  โครงสร้างรายได้ของบริษัทในระยะ 5 ปี สิ้นสุดวันที่ 31 ธันวาคม 2551- 2555 มีดังนี้

[TABLE]

* รายได้อื่น ๆ ประกอบด้วย รายได้จากการขายเศษเหล็ก รายได้ดอกเบี้ยรับ
และกำไรจากอัตราแลกเปลี่ยน

3.5 เป้าหมายในการดำเนินธุรกิจของบริษัท

บริษัทมีเป้าหมายธุรกิจในการก้าวไปสู่การเป็นผู้นำศูนย์บริการเหล็กที่ครบวงจรด้วยเครื่องจักรที่ควบคุมด้วยระบบคอมพิวเตอร์ซึ่งมีความแม่นยำสูง
รวมทั้งระบบการบริหารจัดการที่ได้มาตรฐานของบริษัทสามารถตอบสนองความต้องการที่หลากหลายของลูกค้าในแต่ละกลุ่มอุตสาหกรรมได้อย่างครบวงจร
ทั้งในด้านการจัดหาผลิตภัณฑ์เหล็กแผ่น ชนิดม้วน การแปรรูปเหล็กแผ่นและท่อเหล็ก
ตลอดจนการให้บริการในการแปรรูปผลิตภัณฑ์เหล็กแผ่นชนิดม้วนให้ได้ตามขนาดที่ลูกค้าต้องการ
และยังคงไว้ซึ่งคุณภาพและความรวดเร็วในการจัดหาและจัดส่งผลิตภัณฑ์
นอกจากการให้บริการข้างต้น
ศูนย์บริการเหล็กยังมีบริการหลังการขายให้แก่ลูกค้าเพื่อการแก้ไขปัญหาให้แก่ลูกค้าได้อย่างทันท่วงที

ทั้งนี้นอกจากเป้าหมายในการพัฒนาบริษัทเพื่อก้าวไปสู่การเป็นผู้นำทางด้านศูนย์บริการเหล็ก
บริษัทยังมีโครงการที่จะขยายธุรกิจสู่การแปรรูปผลิตภัณฑ์อื่น ๆ เช่น
เหล็กขึ้นรูปเพื่อใช้ในอุตสาหกรรมยานยนต์ เป็นต้น เพื่อเป็นการขยายลูกค้าให้ครอบคลุม
และสนองตอบความต้องการของลูกค้าให้ครบวงจรมากยิ่งขึ้น

3.6 โครงสร้างการถือหุ้นของบริษัท

บริษัทมีกลุ่มผู้ถือหุ้นรายใหญ่เป็นบริษัท ชัยสุพัฒน์ จำกัด
และสมาชิกของครอบครัวชัยสุพัฒน์ซึ่งเป็นกลุ่มผู้บริหารหลักของบริษัทด้วย
(รายละเอียดโครงสร้างผู้ถือหุ้นรายใหญ่พิจารณาได้จาก หัวข้อ 7 “โครงสร้างเงินทุนจดทะเบียน”)